‘Swartlys Nkandla-maatskappye’Pres. Jacob Zuma se privaat woning in Nkandla, KwaZulu-Natal Foto: @power987news, Twitter “Die minister van openbare werke, Nathi Nhleko, het onthul dat agt van die 14 maatskappye wat gekontrakteer is om die berugte opgraderings aan Zuma se Nkandla-huis uit te voer, sedertdien deur die departement gehuur is om ander werk te verrig, ondanks hul betrokkenheid by die R250 miljoen-skandaal,” het Maimane gesê. Die DA het gesê hy sal die Nasionale Tesourie versoek om dadelik in te gryp en te assesseer of enige van die betrokke maatskappye enige beleide of regulasies oortree het. Volgens Maimane het die minister van openbare werke in ’n antwoord op ’n geskrewe parlementêre vraag van die DA bevestig dat agt maatskappye – wat by die Nkandla-opgraderings betrokke was – vanaf 1 Augustus 2014 tot op datum weer deur die departement gekontrakteer is. Maimane het gesê Nhleko het ook bevestig dat nie een van die maatskappye op ’n swartlys geplaas is nie. “Ons is vasbeslote dat enige maatskappy of individu wat onnodig voordeel trek uit werk by Nkandla op die swartlys moet wees en aanspreeklik gehou moet word vir hul optrede,” het Maimane gesê. “Ek sal dus skriftelike vrae aan die minister voorlê om ‘n verduideliking vir die voorgestelde nuwe opgraderings by Nkandla te versoek.” In reaksie op mediaberigte wat oor die naweek verskyn het, het die presidensie Sondag heftig ontken dat daar enige verdere opknappings op belastingbetalers se onkoste by Nkandla plaasgevind het. “Ek wil dit weer duidelik maak dat die DA enige nuwe of verdere opgraderings aan die president se Nkandla-huis sal verwerp, ongeag hoe dit deur die nasionale regering beskryf of gekategoriseer word.” Hy het gesê korrupsie “is ’n euwel” wat die elite verryk ten koste van armes en werkloses. “Die DA sal nie ophou totdat almal wat betrokke is by korrupsie en enige misbruik van openbare fondse verantwoordbaar gehou word nie,” het Maimane gesê.